Ministrul de Interne slovac a făcut o declarație șocantă cu privire la tentativa de asasinare a premierului Robert Fico. Ipoteza inițială, potrivit căreia Juraj Cintula, bărbatul în vârstă de 71 de ani, ar fi acționat singur, începe să se clatine. Un indiciu descoperit de serviciile secrete care ar putea duce la o răsturnare de situație.
Speculațiile și analiza dovezilor de până acum arătau că Juraj Cintula ar fi acționat singur în tentativa de asasinat a premierului Slovaciei Robert Fico. Ministrul de Interne a primit însă și o dovadă împotriva acestei teorii, tocmai din partea serviciilor secrete.
Matus Sutaj Estok a declarat că o echipă investighează deja ipoteza că Cintila nu ar fi acționar singur, motivat politic și folosind un pistol pentru care avea permis port-armă. Echipa verifică dacă bărbatul „activa într-un grup de persoane care s-ar fi incitat și susținut reciproc”, scrie BBC.
Motivul care a dus la investigarea acestei ipoteze alternative ține de un detaliu ciudat observat de serviciile secrete. La două ore după tentativa de asasinare, când Juraj Cintula era deja reținut, a avut loc o acțiune suspectă pe contul său de Facebook.
Istoricul căutărilor, acțiunilor și al comunicațiilor lui Juraj Cintula pe rețeaua socială a fost șters, în timp ce acesta era reținut de forțele de ordine. Facebook nu oferă posibilitatea de a programa în avans ștergerea acestor informații, deci autoritățile investighează cine ar fi putut avea acces la contul acestuia pe rețeaua socială.
Aflat în continuare la terapie intensivă, premierul Robert Fico nu mai este în pericol de moarte. El se află în prezent într-un spital din orașul Banska Bystrica, dar starea lui nu permite încă transportarea sa în capitala Slovaciei.